
До: 
Министерство на земеделието, храните и горите
Изпълнителна агенция по горите



С Т А Н О В И Щ Е

ОТНОСНО: Проект на Решение на Министерския съвет за одобряване на проект на Закон за изменение и допълнение на Закона за лова и опазване на дивеча.

Уважаеми дами и господа,

Във връзка с процедурата за консултации с обществеността по чл.18а, чл.26(2) от ЗАКОНЪТ ЗА НОРМАТИВНИТЕ АКТОВЕ и чл. 85(1) и чл. 85(2) от УСТРОЙСТВЕН ПРАВИЛНИК на Министерския съвет и на неговата администрация във връзка с Проект на Решение на Министерския съвет за одобряване на проект на Закон за изменение и допълнение на Закона за лова и опазване на дивеча (ЗЛОД), и въз основа на притежаваната от нас информация и експертиза, изразяваме следната позиция във връзка с предвидените изменения в ЗЛОД:

I. ПРИНЦИПНИ ПОЗИЦИИ
Предложените изменения в ЗЛОД представляват съществена опасност за биологичното разообразие и природните екосистеми. Така предложеният текст легализира използването на отрови, упойващи и взривни вещества, капани, примки и други незаконни методи и средства за ловуване в природата. Подобен тип неселективни методи на лов биха довели до неконтролируемото унищожаване на защитени видове, замърсяване на природната среда и непредвидимо нарушаване на баланса в природните екосистеми.
Използването на отровни примамки в частност представлява заплаха за голям брой животински видове, в т.ч. защитени и застрашени, което е забранено по силата на международното, европейското и националното законодателство, в т.ч. конвенции, директиви, регламенти, закони и подзаконови нормативни актове. Предложената промяна в този вариант на практика легализира административен и бюрократичен хаос и невъзможност държавата да упражнява контрол по спазването на следните законови актове: Закон за биологичното разнообразие (ЗБР), Закон за ветеринарномедицинската дейност (ЗВМД), Закон за защита на животните (ЗЗЖ), Наказателен кодекс (НК), Закон за защита от вредното въздействие на химичните вещества и смеси (ЗЗВВХВС), Закон за защита на растенията (ЗЗР).
Законопроектът на ЗЛОД е в пряк конфликт с официално приети планове за действие за опазване на застрашени видове птици в България. Промените в ЗЛОД биха оказали най-сериозно негативно влияние върху лешоядните видове птици, срещащи се в страната – белоглав лешояд, черен лешояд и египетски лешояд. Тяхното дългосрочно опазване в България е регламентирано с изпълнението на четири стратегически документа – международен план за опазване на лешоядите в Африка и Евразия и официално приети от Министерство на околната среда и водите (МОСВ) национални планове за действие за опазване на белоглавия, египетския и черен лешояди. Основната заплаха за трите вида птици е използването на отрови. В резултат на това, множеството от разработените природозащитни дейности в тези документи са насочени към намаляване на заплахата и ефекта на отровите върху целевите видове. В тази връзка през месец септември 2020 г. в МОСВ беше внесено и проектопредложение на план за действие за борба с отровите в България, разработван и преминал през публични консултации в продължение на една год. Сходни стратегически документи бяха разработени и към момента се прилагат конкретни дейности от тях във всички съседни на България държави, с изключение на Турция. Част от дейностите за борба с незаконното използване на отровни примамки бяха разработени, тествани и се прилагат към момента от редица проекти, финансирани по програма LIFE на ЕС и изпълнявани от природозащитни неправителствени организации в България и подкрепени официално от МОСВ. Считаме, че такова проектопредложение отстъпва от правилния рaкурс, обезсмисля действащите към момента мерки и дейности, вложен финансов ресурс, влизайки в противоречие с всички приети от страната международни, европейски и национални норми.
Съществен пропуск при предложената промяна и последяващата й аргументация е въздействието, което тя би имала върху биологичното разнообразие и природната среда. Използването на отровни вещества носи огромен риск за всички представители на гръбначната фауна, включително и за хората. Изброените биха могли да влезнат в контакт, да погълнат примамките и така да станат жертви на отравяне. Дивата свиня е полифаг и е повсеместно разпространена в цялата страна, обитавайки разнообразни местообитания. Поставянето на отровни примамки в този случай, а и общо погледнато, означава че голям брой защитени видове има опасност да станат жертва на тази практика. Използването на отровни вещества ще нанесе щети, сравними единствено с порочни практики от миналото, които доказано са довели до изчезването на редица застрашени животински видове и са променили изцяло статута на много други в страната. Една от най-засегнатите групи от тази промяна ще бъдат птиците. Това е най-мобилната група гръбначни животни, представена от над 420 вида в България. Най-уязвими в това отношение са мършоядните видове, и в частност хищните птици. Понастоящем, всички видове хищни птици в България са защитени от ЗБР. Съвременното състояние на застрашеност на популациите на повечето от тях, а най-вече на лешоядите, е резултат от подобна политика осъществявана в България през 50-70-те год. на миналия век. Различните отровни вещества, освен обособените с редица международни и национални законови актове, лицензионни и разрешителни режими, режими на внасяне, търговия, притежание, продажба, съхранение, разпространение и употреба, носи и своите биологични и екологични рискове. Множеството от тези отровни вещества се разграждат бавно, преминават в хранителните вериги, акумулират се в почвата, растенията и животните. В контекста на предложената промяна в закона, държавата легализира създаването на отровни депа в природната среда, излагайки на риск и човешкото здраве.
В аргументацията към предложението липсва описание на това кои са тези вещества, как ще се контролират от гледна точка на съществуващото законодателство, кой ще бъде оторизиран да работи с тях и кой ще гарантира, че така заложените примамки няма да бъдат консумирани от други видове животни, вкл. лешояди. В този ред, предложените промени могат да се класифицират като престъпно действие, което в днешно време не оправдава целта на въвеждането им. Залагането на примамки в природата ще доведе до масова смъртност на диви, домашни животни и птици, които в търсене на храна ще попаднат на заложените отрови. През есенния-зимния сезон, храната в природната среда е ограничена, а продуктивността на екосистемите в нашите географски ширини започва да спада поради намаляне на слънцегреенето, преминаването на животни и растения към зимен режим и приключилото плододаване и каламитети от безгръбначни. В такъв случай, една част от представителите на дивата фауна могат да превключват менюто си на животински остатъци, вкл. парчета месо, мърша. Птици, които обикновено са плодоядни и насекомоядни, могат да се превърнат във факултативно мършоядни. По пътя на биоакумулацията и биологичните особености на повечето представители на фауната на България, това би довело до неконтрулируемо разнасяне на отровни примамки и загиване на нецелеви видове на различни отстояния от мястото на залагане на такива с цел лова на дива свиня. Отчитайки и вертикалните миграции, които голяма част от животните и птиците извършват през есента/пролетта, може да се очаква неконтролируемо разнасяне на отрови в природата, невъзможност за неговото контролиране и екологична катастрофа в последствие. Ефектът би имал катастрофални последици за лешоядните видове птици, които могат да изминат над 100 км за да се нахранят. Последният факт би поставил страната ни в неудобна позиция, ако се отчете фактът че в България се хранят и пребивават белоглави лешояди, които се размножават в съседните Гърция и Северна Македония, а през останалото време в страната ни намират убежище и птици от Сърбия и Хърватска. Следователно, България има отговорността да опазва и общоевропейското биологично разнообразие, така както го правят нейните съседни държави. Предложените промени в ЗЛОД могат на практика да прехвърлят мащабите на България, придавайки на проблема регионален, Балкански характер. Примерите от миналото са достатъчно показателни за мащабите и въздействието на такива практики по отношение на биоразнообразието и екосистемите. Последиците от тези практики са видими и днес, а складове с опасни вещества продължават и в наши дни да поставят в риск живота и здравето на хората.
II. ПОДРОБНИ КОМЕНТАРИ ПО ОТДЕЛНИТЕ ТЕКСТОВЕ
Основният аргумент за предложените промени в ЗЛОД по същество противостои на предлагания нов текст. Неизпълнението на заложените индикатори (броят на отстреляните диви свине и броят на умрелите и отстреляните диви свине, заразени с АЧС), не може да бъде добър аргумент, когато очакваната промяна трябва да бъде измерена по същият, неработещ до момента подход. В предложението се посочва, че в Плана за контрол и предотвратяване разпространението на заболяването Африканска чума по свинете в Република България са предприети редица мерки и стимули, вкл. финансови облекчения като се посочва че „пропуските и неспазването на наложените мерки за ограничаване разпространението на епизоотиите могат да бъдат само констатирани, но не и санкционирани, което възпрепятства постигането на поставените с мерките цели“. Тази констатация, обаче, не дава отговор на основния проблем в приложената аргументация „че действащата нормативна уредба не съдържа механизъм, чрез който да се ангажират всички лица, стопанисващи дивеча да прилагат мерките за ограничаване разпространението на заболяванията по дивите животни“. Напротив, предложеният вариант за действие, не предлага адекватно и законосъобразно решение, а създава възможност за административен безпорядък, нарушаване на съществуващото и утвърдено законодателство и необратими негативни последствия при евентуалното му изпълнение чрез вменяване на функции и задължения, които по същество не могат да бъдат контролирани.
Предложените изменения в ЗЛОД са в пряко нарушение на международните договори, ратифицирани по конституционен ред, обнародвани и влезли в сила за Република България, част от вътрешното право на страната. Те имат предимство пред тези норми на вътрешното законодателство, които им противоречат (чл. 5(4) от Конституцията). В същия смисъл е и чл. 15(2) от Закона за нормативните актове: "Ако нормативен акт противоречи на регламент на Европейския съюз, прилага се регламентът".
Предлаганата промяна в ЗИДЗЛОД не е съобразена с две Директиви и с един Регламент. Проектът на закона противоречи на: 
1. РЕГЛАМЕНТ (ЕИО) № 3254/91 НА СЪВЕТА 
от 4 ноември 1991 година относно забрана за използването на капани в Общността и внасянето в Общността на кожи и стоки, произведени от определени видове диви животни, произхождащи от страни, в които те се ловят с капани или методи за лов, които не съответстват на международните стандарти за хуманност при използване на капани. 
Предлаганата промяна на практика игнорира забранителното действие на този Регламент, който НЕ МОЖЕ ДА БЪДЕ ДЕРОГИРАН и ИМА ДИРЕКТНО ДЕЙСТВИЕ на българска територия и е задължителен за прилагане от българските власти. 
2. ДИРЕКТИВА 2009/147/ЕО НА ЕВРОПЕЙСКИЯ ПАРЛАМЕНТ И НА СЪВЕТА от 30 ноември 2009 година относно опазването на дивите птици, Член 8.
ТАЗИ ЗАБРАНА може да бъде НЕсъобразена от България, но НЕ по предложения с проектозакона начин, а съобразно следните правила (транспонирани в чл. 48, 49 и 51 на ЗБР):
Член 9
1. Държавите-членки могат да дерогират от членове 5—8, когато няма друго задоволително разрешение, поради следните причини:
а) в интерес на общественото здраве и безопасност, в интерес на безопасността на въздушния транспорт, за да се предотвратят сериозните увреждания върху селскостопанските култури и животни, горите, рибните стопанства и водите, за защита на флората и фауната; .....
2. Дерогациите, посочени в параграф 1, трябва да посочват:
а) видовете, които са предмет на дерогацията;
б) разрешените средства, съоръжения и методи за улов или убиване;
в) условията на риск, времевите обстоятелства и територията, за които могат да бъдат предоставени подобни дерогации;
г) органа, оправомощен да декларира, че изискваните условия са осигурени и да реши кои средства, съоръжения и методи могат да бъдат използвани, в какви граници и от кои лица;
д) контрола, който ще бъде осъществен.
3. Всяка година държавите-членки изпращат до Комисията доклад за прилагането на параграфи 1 и 2.
4. На базата на наличната информация, и по-специално информацията, изпратена на Комисията по силата на параграф 3, Комисията осъществява непрекъснато наблюдение дали последиците от дерогациите, посочени в параграф 1, са съвместими с настоящата директива. Тя предприема подходящи мерки за тази цел.“
3. ДИРЕКТИВА 92/43/ЕИО НА СЪВЕТА от 21 май 1992 година за опазване на естествените местообитания и на дивата флора и фауна, Член 15.
ТАЗИ ЗАБРАНА може да бъде НЕсъобразена от България, но НЕ по предложения с проектозакона начин, а съобразно следните правила (транспонирани в чл. 48, 49 и 51 на ЗБР):
Член 16
1. В случай че няма друго задоволително решение и при условие че дерогацията няма вредно въздействие върху запазването на популациите от засегнатия вид в областта на естественото им разпространение на задоволително равнище, държавите-членки могат да предоставят дерогация от разпоредбите на член 15, букви а) и б):
а) с цел защита на представителите на дивата флора и фауна и за запазване на естествените местообитания;
б) за предпазване от сериозно увреждане, особено на селскостопански култури, добитък, както и гори, риболовни райони, водите и други форми на собственост;
в) в интерес на общественото здраве и безопасност или поради други наложителни причини от приоритетен обществен интерес, включително и такива от социален или стопански характер, или с положителни последици за околната среда; ......
2. На всеки две години държавите-членки представят на Комисията доклад в установен от Комисията формат относно дерогациите, приложени съгласно параграф 1. Комисията приема становище по тези дерогации в срок дванадесет месеца след получаване на доклада и информира комитета за взетото становище.
3. Докладите дават сведения за:
а) видовете, които са предмет на дерогациите, и причината за тях, включително естеството на риска, с посочване на отхвърлените алтернативи и използваните научни данни, където това е приложимо;
б) разрешените средства, съоръжения или методи за улов или убиване на животни и основанията за тяхната употреба;
в) времето и мястото на предоставяне на дерогациите;
г) органа, оправомощен да заяви и да провери дали необходимите предпоставки са изпълнени и да реши какви средства, съоръжения или методи и в какви граници и от кои агенти могат да бъдат използвани, както и информация за лицата, натоварени да изпълнят тези решения;
д) приложените мерки за контрол и постигнатите резултати.

По същество законопроектът противоречи на чл. 38, 40, 41, 44, 45, 46, 48, 49 и 51 на Закона за биологичното разнообразие и води до неспазване на чл. 37 и чл. 45, защото прилагането на неселективни методи за улавяне и убиване ще доведе до безконтролно убиване на видове животни, които подлежат на защита съгласно чл. 37 и чл. 45 на ЗБР. 
1. За видовете, предмет на строга защита (съгласно чл. 37) и всички видове птици извън тези по чл. 37 (чл. 45) се забранява улавянето или убиването на екземпляри с каквито и да е уреди, средства и методи (чл. 38, т. и чл. 46, т.1). Използването на неселективни методи за улавяне и убиване на животни води до нанасяне на щети върху популациите на защитените видове и на видовете диви птици въобще, което е недопустимо по този закон.
2. Забраната за използване на неселективни методи на улавяне и убиване на животни произтича именно от факта, че чрез такива методи могат да се унищожат голям брой екземпляри от видове, които не са предмет на преследване, които може да са застрашени и по този начин да се допринесе за тяхното изчезване. Забраната е въведена с чл. 44 на ЗБР: (1) При улавяне или убиване на екземпляри от видове от приложение № 4 се забранява използването на неселективните уреди, средства и методи, посочени в приложение № 5; (2) Забраната по ал. 1 важи и за животинските видове от приложение № 3 и видовете птици по чл. 45 в случаите на разрешено изключение по реда на чл. 49.
Нито един от тези методи, включени в Приложение 5 на ЗБР за улавяне или убиване на животни не бива да бъде легализиран чрез друг нормативен акт на територията на страната, тъй като ще засегне видове животни, предмет на опазване съгласно ЗБР.
3. Изключенията по прилагане на забраните се регламентират с чл. 48 на ЗБР, като чл. 41, ал. 1 ясно посочва: „Изключения от забраните по чл. 38, 40, чл. 41, ал. 3, чл. 44, 46 и чл. 47, ал. 1 се допускат само когато няма друго алтернативно решение и при условие, че популациите на засегнатия вид не са увредени в областта на естественото им разпространение и са в благоприятно състояние.“ Този текст ясно показва, че за да се допусне изключение, е необходимо всеки отделен случай да бъде индивидуално разгледан и да отговаря да определени условия, посочени в чл. 48, ал. 2. Съгласно чл. 48, ал.2, т. 3, се допускат изключения от забраните за „в интерес на общественото здраве и безопасност“, но трябва изрично да се подчертае, че според чл. 48, ал. 4 това условие на се отнася когато става въпрос за диви птици. В този смисъл е ясно, че не могат да се допускат неселективни методи за убиване или улавяне „в интерес на общественото здраве и безопасност“, когато тези методи създават риск от улавяне или убиване на диви птици. 
4. Индивидуалният подход при одобряване на всяко изключение е описан в чл. 49 на ЗБР и съгласно ал. 2 на чл. 49 „В разрешителното по ал. 1 се определят видовете, броят на екземплярите, времето   и мястото, уредите, средствата и методите, начинът за разпореждане с екземпляра и други условия, при които се допуска изключението, както и органът или лицето, натоварено да осъществява контрола по спазването на условията.“

За всички изключения се води регистър, който се докладва на Европейската комисия и е достъпен за обществеността. Насоките на международни институции като Европейската комисия и Бернската конвенция по прилагане на техните нормативни актове казват, че при прилагане на изключенията отговорно първо се доказва липсата на други алтернативни методи за улавяне и убиване преди да се разгледа възможността за ползване на неселективни методи. Така създадените процедури целят именно избягване и ограничаване на щети върху видове и екземпляри, които не са предмет на поисканото изключение. С предложените промени в чл. 54 на Закона за лова и опазване на дивеча се допуска използването на неселективни методи за улавяне и убиване на животни като правна норма, което отменя необходимостта от доказване че всички алтернативни методи са изчерпани, без посочване на видове и брой екземпляри на животните, които се цели да бъдат уловени/убити. По този начин се легализира и неправомерното убиване на всички останали видове животни, станали косвена жертва на въпросното преследване. Също така се избягва регистрирането на всички тези случаи на нерегламентирано убиване на диви животни (особено птици) при прилагането на въпросните неселективни методи.
В резюме, всяко легализиране на забранените средства за улавяне и убиване на диви животни ще доведе до:
А. не-транспониране на Законодателството на ЕС в тази му част и неизпълнение на международни договорни споразумения, в резултат на което ще бъдат инициирани наказателни процедури, конкретно от Европейската Комисия и от Бернската конвенция, които прилагат такива процедури;
Б. щети върху дивите животни – бозайници, птици, които не са предмет на борбата срещу американската чума по свинете, но поради неселективността на предложените за разрешаване методи и средства за улавяне и убиване на диви свине, ще станат косвена жертва. Убиването на защитени видове животни е криминално деяние по Наказателния кодекс. Контролът върху такива посегателства е непосилен, а отговорността за понасяне на последствията е практически недоказуема.
В. създаване на пряка опасност за живота и здравето на хората чрез внасяне в природата на отрови, отровни вещества и смеси чрез включването на последните в кръговрата на водата.
Поради гореизложеното, считаме че предложените промени в ЗЛОД са направени в нарушение на действащото международно и национално законодателство, не оценяват реално въздействието на такава промяна по отношене на биоразнообразието, екосистемите и хората, биха довели до унищожаване на националното природно богатство на страната и на практика възвръщат минали порочни практики, което е отстъпничество от съвременно възприетите норми и подходи в управлението на видовете от дивата флора и фауна и екосистемите.
В заключение на гореизложеното, настояваме за оттегляне на направеното предложение за промяна в ЗЛОД, търсене на алтернативни решения изключващи предвидените изменения в § 5, т. 7 и възприемане на законни методи и средства за борба с болестта АЧС на територията на България при съобразяване с действащото международно, европейско и българско законодателство.

С уважение:

Ваня Рътарова, Изпълнителен директор БДЗП

